b'\n_START_ARTICLE_\nJati-Matic\n_START_SECTION_\nZgodovina\n_START_PARAGRAPH_\nLeta 1995 je Jati-Matic, pod imenom GG-95 PDW spet za\xc4\x8delo izdelovati finsko podjetje Oy Golden Gun Ltd., ki je za njegovo izdelavo odkupilo vse licence. Osnovni model so posodobili in na zgornji del namestili sodobno vodilo tipa piccatinny, na katerega je mo\xc4\x8d enostavno namestiti vse vrste opti\xc4\x8dnih namerilnih naprav. Prav tako so na novo oro\xc5\xbeje namestili selektor ognja z varovalko ter ga priredili tako, da je lahko sprejemal tudi nabojnike brzostrelk Carl Gustav in Smith & Wesson._NEWLINE_Kljub vsemu se je proizvodnja te brzostrelke kmalu ustavila, \xc4\x8deprav je kvaliteta izdelave in cena ugodna. Razlog za to je najbr\xc5\xbe v napa\xc4\x8dno izbranem trenutku lansiranja na tr\xc5\xbei\xc5\xa1\xc4\x8de. V omejeno uporabo je pri\xc5\xa1la le v finske specialne enote, verjetno zato, ker so le-te tik pred prihodom Jati-Matica na tr\xc5\xbei\xc5\xa1\xc4\x8de nabavile brzostrelke Heckler & Koch MP5 in Uzi. Drugi razlog ti\xc4\x8di v omejeni uporabi dodatne opreme na teh brzostrelkah, saj je bil v originalni izvedbi Jati-Matica standardni dodatek le du\xc5\xa1ilec poka.\n_START_SECTION_\nKonstrukcija\n_START_PARAGRAPH_\nBrzostrelka navzven ni bila videti revolucionarna, \xc5\xa1ele podroben pregleda pa poka\xc5\xbee, da je \xc5\xa1lo v tem primeru za nekonvencionalno oro\xc5\xbeje. vodila zaklepa pri Jati-Maticu namre\xc4\x8d niso potekala vzporedno s cevjo oro\xc5\xbeja, temve\xc4\x8d so bila postavljena pod kotom 5\xc2\xba. Tako se je zaklep pri izstrelitvi naboja pomikal nazaj in navzgor, kar je znatno ubla\xc5\xbeilo odsun pri rafalnem streljanju. K temu je pripomogla tudi fizika, saj je zaklep pri potovanju navzgor tudi izgubljal hitrost, kar je spet pripomoglo k bolj\xc5\xa1i uravnote\xc5\xbeanosti oro\xc5\xbeja med streljanjem. Ta re\xc5\xa1itev je \xc5\xa1e na en na\xc4\x8din pripomogla k bolj\xc5\xa1emu obvladovanju Jati-Matica. Prednje mesto za oprijem je bilo lahko pomaknjeno vi\xc5\xa1je, v vi\xc5\xa1ino cevi, kar je strelcu prav tako omogo\xc4\x8dalo bolj\xc5\xa1o kontrolo. Za pomo\xc4\x8d pri tem pa je skrbel \xc5\xa1e na konec ogrodja pritrjen zlo\xc5\xbeljivi pokon\xc4\x8dni ro\xc4\x8daj. Ta je hkrat v razklopljenem polo\xc5\xbeaju opravljal \xc5\xa1e nekaj drugih funkcij; bil je ro\xc4\x8dica za repetiranje oro\xc5\xbeja ter varovalka zaklepa v prednjem polo\xc5\xbeaju. Popolna obvladljivost je bila razlog, da ta brzostrelka ni imela kopita._NEWLINE_Jati-Matic je deloval iz odprtega zaklepa, regulator izbire ognja pa je bil vdelan v tako imenovanem progresivnem spro\xc5\xbeilcu. Tako je strelec z rahlej\xc5\xa1im pritiskom na spro\xc5\xbeilec izstrelil samo po en naboj, za mo\xc4\x8dnej\xc5\xa1im pa poljubno dolg rafal._NEWLINE_Zanimiva re\xc5\xa1itev je bila namestitev posebnih vratc v odprtino za izmet tulcev (na desni strani), ki so se zaprla, ko je zaklep po zadnjem izstreljenem naboju ostal v zadnjem polo\xc5\xbeaju. S tem so prepre\xc4\x8dili vdor prahu in umazanije v vitalni predel oro\xc5\xbeja._NEWLINE_Utrjevalo nabojnika je name\xc5\xa1\xc4\x8deno podobno kot pri oro\xc5\xbeju tipa kala\xc5\xa1nikov, pod branik spro\xc5\xbeilca.\n_START_SECTION_\nMateriali\n_START_PARAGRAPH_\nJati-matic je izdelan iz stisnjene plo\xc4\x8devine, ki je na spojih to\xc4\x8dkasto zvarjena. Ta re\xc5\xa1itev je pripomogla k ni\xc5\xbeji ceni te brzostrelke od brzostrelk, izdelanih s pomo\xc4\x8djo strojne obdelave. Iz plasti\xc4\x8dne mase so izdelani samo pi\xc5\xa1tolski ro\xc4\x8daj z branikom spro\xc5\xbeilca in prednje dr\xc5\xbealo, nekateri manj obremenjeni deli pa so izdelani iz aluminijevih legur.'